L'Eliana consulta a la seua ciutadania sobre el futur ús de la Torre del Virrei
02 de maig de 2022

L'Ajuntament de l'Eliana ha posat en marxa una sèrie d'actuacions centrades a recuperar i posar en valor el conjunt monumental de la Torre del Virrei. És per això que el mes d'abril passat va presentar a la ciutadania el Pla Director que ha redactat recentment sobre aquest Bé d'Interés Cultural (BIC) i que recull els diferents usos socioculturals que podran donar-se en el futur a l'edifici, segons les seues característiques històriques i constructives.

En aquesta línia, el consistori ha obert un procediment de consulta pública i ha habilitat un formulari disponible al web lelianaparticipa.es perquè la ciutadania puga determinar aqueixos usos, així com presentar suggeriments a considerar, fins al pròxim 19 de maig.

El primer edil, Salva Torrent, ha recordat el seu alt valor patrimonial i la importància de dur a terme d'una manera coherent, quantes actuacions puntuals i projectes siguen necessaris per a l'adequada rehabilitació d'aquesta històrica masia.